NARIADENIE KOMISIE (ES) č. 386/2009
z 12. mája 2009,
ktorým sa mení a dopĺňa nariadenie Európskeho parlamentu a Rady (ES) č. 1831/2003, pokiaľ ide o zavedenie novej funkčnej skupiny kŕmnych doplnkových látok
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 6 ods. 3,
keďže:
(1)
V nariadení (ES) č. 1831/2003 sa ustanovuje rozdelenie kŕmnych doplnkových látok do kategórií a v rámci nich do funkčných skupín na základe ich funkcií a vlastností.
(2)
Vyvinuli sa nové kŕmne doplnkové látky, ktoré potláčajú alebo redukujú absorpciu, podporujú exkréciu mykotoxínov alebo upravujú ich spôsob pôsobenia, čím znižujú možné nepriaznivé účinky mykotoxínov na zdravie zvierat.
(3)
Používanie takýchto produktov nemusí spôsobiť zvýšenie existujúcich maximálnych alebo usmerňujúcich hladín zavedených v smernici Európskeho parlamentu a Rady 2002/32/ES (2), no malo by zlepšiť kvalitu krmiva určeného na výživu zvierat, ktoré je legálne na trhu, tým, že zabezpečia dodatočné záruky ochrany zdravia zvierat a verejného zdravia.
(4)
Keďže tieto kŕmne doplnkové látky nemožno zaradiť do žiadnej z funkčných skupín ustanovených v nariadení (ES) č. 1831/2003, je potrebné do kategórie technologických doplnkových látok pridať novú funkčnú skupinu.
(5)
Nariadenie (ES) č. 1831/2003 by sa preto malo zodpovedajúcim spôsobom zmeniť a doplniť.
(6)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
V bode 1 prílohy I k nariadeniu (ES) č. 1831/2003 sa dopĺňa toto písmeno:
„m)
látky určené na zníženie kontaminácie krmiva mykotoxínmi: látky, ktoré potláčajú alebo znižujú absorpciu, podporujú exkréciu mykotoxínov alebo upravujú ich spôsob pôsobenia.“
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 12. mája 2009